એમની રોજીંદી ક્રિયાઓ વિશે ભીખાભાઈ પાસેથી જાણવા મળ્યું. આ લોકોને સવારમાં સંડાસ પેશાબ માટે લઈ જવાય છે, એ પછી તેમને નવડાવીને સ્વચ્છ કરીને નાસ્તો કરવા લઈ અવાય છે. બધાંને એકસાથે સવારનો નાસ્તો અપાય છે. તે પછી તેમને ૧૦-૧૦ જણાની ટુકડીમાં વહેંચી દેવાય છે, અને તેમને કપડાં ધોવા, સૂકવવા ને સૂકાઈ ગયેલા કપડાંની ગડી વાળી ગોઠવવાં, મેદાન વાળવું, આશ્રમની સફાઈ, પોતાં કરવા, બાંધકામ માટેનું કડીયાકામ, બાકી વધેલી જમીનમાં ખેતીવાડી, ગૌશાળાના વિવિધ કામો વગેરે માટેની તાલીમ અપાય છે અને એક વખત તેઓ આ શીખી જાય પછી બીજા એમ બધાંય કામો તેમને શીખવાય છે, એ પછી આશ્રમના આ કામો તેમના દ્વારા જ થાય છે. બપોરે લગભગ ૧૨ વાગ્યે તેમને શોધવાનું કામ શરૂ થાય, કારણકે જુદા જુદા કામો કરતાં તેઓ કોઈ ખૂણામાં કે કોઈ અગાશીમાં એમ વિવિધ જગ્યાઓએ ઉભા – બેઠાં હોય, ત્યાંથી તેમને લાવીને જમવાનું આપવામાં આવે, તે પછી ૪ વાગ્યા સુધી આરામ કરવા દેવાય છે. ચાર વાગ્યે ફરીથી તેમને સંડાસ પેશાબ માટે લઈ જવાય તે પછી પાછું સફાઈ વગેરે અન્ય કામો થાય. છ વાગ્યે તેમને જમવાનું અપાય અને તે પછી તેમને તેમના ઓરડામાં આરામ કરવા પહોંચાડી દેવામાં આવે છે.